google/wiki40b huggingface dataset:
She's Out of My Life

Ιστορία

Σε κάποια στιγμή προς το τέλος του κομματιού, ο Τζάκσον αρχίζει να κλαίει τραγουδώντας τη λέξη life. Ο Τζάκσον προσπάθησε να συγκρατηθεί στο τέλος του κομματιού, παρόλο αυτά συνέχιζε να κλαίει στο τέλος. Ο Κουίνσι Τζόουνς, παραγωγός του κομματιού δήλωσε:
Όσον αφορά το She's Out of My Life, ενδιαφερόμουν για αυτό το κομμάτι για 3-4 χρόνια. Το κράτησα και την κατάλληλη στιγμή το έδωσα στον Μάικλ.
Και όταν το ηχογραφούσαμε με τον Μάικλ, και ξέρω ήταν μια εμπειρία που δεν είχε ποτέ, δηλαδή να τραγουδήσει τέτοιου είδους κομμάτια, λόγω των πολύ ώριμων αισθημάτων. Έκλαιγε στο τέλος της ηχογράφησης, ξέρετε. Το ηχογραφήσαμε για-δεν ξέρω-8-11 φορές, και κάθε φορά έκλαιγε, και του έλεγα «χέι - αυτό πρέπει να είναι, άφησε το εκεί».
—Κουίνσι Τζόουνς, Off the Wall 2001 Special Edition, Quincy Jones Interview 3
Σύμφωνα με τον Τζάκσον στο βιβλίο Moonwalk, το τραγούδι μιλά για το πόσο εύκολο είναι να ξεπεραστούν τα εμπόδια που σε χωρίζουν από τους άλλους, αν και πρέπει να χάσεις κάτι που σου αρέσει. Είπε ότι έκλαψε από τα λόγια επειδή «είχαν χτίσει κάτι μέσα μου». Συνέχισε λέγοντας ότι του θύμιζε τα αισθήματα του όταν «ήταν πλούσιος σε εμπειρίες αλλά φτωχός στις στιγμές της αληθινής χαράς». Ανησυχεί για τα αισθήματα που προβάλλει το κομμάτι, αλλά επίσης νιώθει πως «αν αγγίζει τις καρδιές των ανθρώπων, τότε θα νιώθει λιγότερο μόνος». Περιέγραψε τη δημιουργία του Off the Wall ως «μια από τις πιο δύσκολες περιόδους της ζωής μου...Είχα λίγους φίλους και ένιωθα πολύ απομονωμένος». Περπατούσε στη γειτονιά του, ελπίζοντας να βρει ανθρώπους δεν ήξεραν ποιος ήταν, για να μπορέσει να «γνωρίσω κάποιον με τον οποίο θα ήμασταν φίλοι και θα με αγαπούσε και θα με είχε ως φίλο του, όχι επειδή ήμουν αυτός που ήμουν».
Ο Τζόουνς ήθελε τον Τζάκσον να ηχογραφήσει υλικό με περισσότερο ώριμα θέματα και να «νιώθει στο απόλυτο τη φωνή του», και για αυτό προσέλκυσε την προσοχή του Τζάκσον το τραγούδι, αν και σκόπευε να ηχογραφήσει το τραγούδι με τον Φρανκ Σινάτρα. Το τραγούδι έφθασε έως τη 10η θέση στο Billboard Hot 100. Το single ήταν πιο επιτυχημένο στο Ηνωμένο Βασίλειο, όπου έφθασε έως τη 3η θέση (όπως είχε κάνει και το Don't Stop 'til You Get Enough). Ένα μουσικό βίντεο γυρίστηκε για να προωθήσει το τραγούδι, με τον Τζάκσον να κάθεται και να τραγουδά.

Μουσικό βίντεο

Το μουσικό βίντεο έχει τον Τζάκσον να κάθεται σε ένα σκαμνί καθώς εκτελεί το κομμάτι. Διευθύνθηκε από τον Μπρους Γκόβερς, ο οποίος συνεργάστηκε με τον Τζάκσον και για το βίντεο του Rock with You. Το βίντεο για το She's Out of My Life ήταν το τελευταίο για το άλμπουμ. Συμπεριλαμβάνεται στο Michael Jackson's Vision.
Υρώ Μανέ

Βιογραφία

Γεννήθηκε στη Χίο το 1961 και είναι πτυχιούχος της Νομικής Σχολής του Πανεπιστημίου Αθηνών στο τμήμα πολιτικών επιστημών. Σπούδασε υποκριτική στη δραματική σχολή του Θεάτρου Τέχνης. Το 2012 εξελέγη πρόεδρος του Σωματείου Ελλήνων Ηθοποιών, θέση την οποία κατείχε μέχρι το 2014.
Παντρεύτηκε το 1997 και έχει αποκτήσει μία κόρη, τη Φαίδρα.
Το 2017 πραγματοποίησε το σκηνοθετικό της ντεμπούτο, σκηνοθετώντας στο Εθνικό Θέατρο το έργο Τιτανομαχίες της Νατάσας Σίδερη, με πρωταγωνιστές τους Ταμίλα Κουλίεβα και Κώστα Τριανταφυλλόπουλο.
Ανατολικά Πυρηναία

Γεωγραφία

Ο νομός εκτείνεται κατά μήκος των κοιλάδων που σχηματίζουν οι τρεις κύριοι ποταμοί της, ο Τετ (Têt στα γαλλικά ή Tet στα καταλανικά), ο Τεκ (Tech ή Tec) και ο Αγκλί (Agly ή Aglí), και της πεδιάδας της Ρουσιγιόν όπου συγκλίνουν οι τρεις ποταμοί προτού χυθούν στην Μεσόγειο. Εκεί συγκεντρώνεται το μεγαλύτερο κομμάτι του πληθυσμού και της αγροτικής παραγωγής. Η πρωτεύουσα και μεγαλύτερη πόλη, Περπινιάν, συγκεντρώνει λίγο παραπάνω από το ένα τέταρτο των κατοίκων της περιοχής.
Δήμητρα Παπαδήμα

Βιογραφία

Έχει πραγματοποιήσει θεατρικές σπουδές ενώ έχει διδαχθεί και χορό. Ασχολείται και με τη συγγραφή πεζών κειμένων και ποιημάτων. Με τον ηθοποιό Γιάννη Μποσταντζόγλου έχουν αποκτήσει μια κόρη, η οποία γεννήθηκε το 1996. Τα τελευταία χρόνια το ζευγάρι μένει σε διαφορετικά σπίτια.
Αθανάσιος Ε΄ Ιεροσολύμων

Βιογραφικά στοιχεία

Ο Αθανάσιος ο Ε' γεννήθηκε στην Αδριανούπολη. Διαδέχτηκε τον Προκόπιο. Ελάχιστα πράγματα είναι γνωστά για τη ζωή του και για τη θητεία του ως Πατριάρχης Ιεροσολύμων. Τον διαδέχτηκε ο Κύριλλος ο Β΄.
Λάζαρος Λαμέρας

Βιογραφία

Καταγόταν από τα Υστέρνια της Τήνου και προερχόταν από οικογένεια με παράδοση στη μαρμαρογλυπτική. Σπούδασε στην ΑΣΚΤ από το 1932 ως το 1938 στο πλευρό των δασκάλων Θωμά Θωμόπουλου και Κωνσταντίνου Δημητριάδη. Ενώ ήταν ακόμη σπουδαστής έλαβε μέρος σε διάφορες εκθέσεις, με τα έργα του να αναδεικνύονται. Το 1948 βραβεύτηκε για το μνημείο για τους πεσόντες στο Αιγάλεω και το 1957 με το πρώτο βραβείο γλυπτικής από το Δήμο Αθηναίων. Ως καθηγητής δίδαξε στην έδρα της Πλαστικής στο Πολυτεχνείο. Έργα του παρουσιάστηκαν εκτός από την Ελλάδα και στο εξωτερικό, όπως στην Ιαπωνία και τη Γαλλία. Εκτός από ηρώα και μνημεία (όπως το βραβευμένο του Μνημείο για τον Άγνωστο Πολιτικό Κρατούμενο), φιλοτέχνησε διάφορες προτομές, όπως του Μαγκλιβέρα, όπως και έργα για παιδιά και για τυφλούς. Πέθανε το 1998 στην Αθήνα. Το 2010 το Ίδρυμα Θεοχαράκη οργάνωσε αναδρομική έκθεση με έργα του.
Ιωάννης δ'Αραγόνα

Βιογραφία

Ήταν ο τρίτος γιος τού Φερδινάνδου Α΄ της Νάπολης και της Ισαβέλλας τού Κλερμόν, κόρης τού Τριστάν κόμη τού Κοπερτίνο.
Έγινε αποστολικός πρωτονοτάριος το 1465. Το 1477 ονομάστηκε αποστολικός διοικητής της επισκοπής τού Τάραντα, θέση που την κράτησε ως το τέλος του. Στο Σύλλογο τού 1477 ο Πάπας Σίξτος Δ΄ τον έκανε καρδινάλιο-διάκονο και τον τοποθέτησε στον Σαντ'Αντριάνο αλ Φόρο. Τρεις μήνες μετά ο πάπας τού έστειλε τον ερυθρό πίλο τού καρδιναλίου στη Νάπολη. 
Ο Ιωάννης υπηρέτησε ως αποστολικός διοικητής στην επισκοπή τού Βαδαχόθ για 4 μήνες το 1479. Έπειτα ο πάπας τον έκανε αποκλειστικό απεσταλμένο του (legatus a latere) στο βασίλειο της Ουγγαρίας το 1480: ο Ιωάννης μετέβη στο Έστεργκομ τον Ιανουάριο και επέστρεψε τον Οκτώβριο στη Ρώμη. Εξελέγη στην τάξη των καρδιναλίων-ιερέων και έγινε τιτουλάριος ιερέας στον Σαντ' Αντριάνο αλ Φόρο.
Το 1481 ονομάστηκε αποστολικός διοικητής για τη μητρόπολη της Κοζέντσα, θέση που κράτησε ως το τέλος του. Το 1482 μετάβη στη Νάπολη, από όπου επέστρεψε το επόμενο έτος στη Ρώμη. Έγινε αποστολικός διοικητής της μητρόπολης τού Σαλέρνο το 1483 και της μητρόπολης τού Έστεργκομ το ίδιο έτος, θέσεις που επίσης τις κράτησε ως το τέλος της ζωής του. 
Το 1483 ορίστηκε παπικός απεσταλμένος (legatus) στην Ουγγαρία και τη Γερμανία. Επέστρεψε στη Ρώμη το 1484 για να συμμετάσχει στον Σύλλογο των καρδιναλίων, ο οποίος εξέλεξε τον πάπα Ιννοκέντιο Η΄. Ο πατέρας του, βασιλιάς της Νάπολης, τον ονόμασε κυβερνήτη και αντιβασιλιά στην επαρχία τού Μπάρι. Το 1485 ο πατέρας του τον έστειλε σε αποστολή στον πάπα. Έφθασε στη Ρώμη στα μέσα μίας σοβαρής επιδημίας και σύντομα απεβίωσε από πυρετό σε ηλικία 29 ετών. Τάφηκε στη Σάντα Σαμπίνα.
Γιώργος Γρυπαίος

Καριέρα

Ξεκίνησε το ποδόσφαιρο στον Ολυμπιακό. Στην πρώτη ομάδα του Ολυμπιακού πρωτοεμφανίστηκε σε  ηλικία 18 ετών, κάνοντας ντεμπούτο στην Α' Εθνική στις 14/10/1962, σε αγώνα με τον Πανιώνιο που έληξε με θρίαμβο του Ολυμπιακού με 4-1 και ευτύχισε να έχει συμπαίκτες μεγάλες μορφές όπως τους Στεφανάκο, Πολυχρονίου, Μπέμπη, Σιδέρη, Υφαντή, Κώστα και Αριστείδη Παπάζογλου, Ποσειδώνα, Γρηγοριάδη, Τσαναξή, Ψύχο, Μπέση, Αυγιτίδη, Σ. Παπάζογλου, Σπετσέρη, Ηλιάδη, Θ. Λουκανίδη, Παυλίδη, Γκαϊτατζή, Κυπριανίδη, Βασιλείου, Τζίνη, Νεοφώτιστο, Διαμαντόπουλο, Αγανιάν, Γιούτσο, Μποτίνο και άλλους σπουδαίους παίκτες.
Στον Ολυμπιακό αγωνίστηκε μέχρι το 1965, όταν και μεταπήδησε στην Προοδευτική των Φραντζή, Σκούφο, Καλή, Νικολακάκο, Γεωργιτσάκη και άλλων σπουδαίων ποδοσφαιριστών. Με τα χρώματα της Προοδευτικής αγωνίστηκε επτά συνεχόμενα χρόνια, στην Α' και Β' Εθνική, μέχρι το 1972 όπου κρέμασε τα παπούτσια του. 
Υπήρξε σημαντικό στέλεχος των βετεράνων του Ολυμπιακού απο την ίδρυση του, συμμετείχε σε όλες τις εκδηλώσεις του συνδέσμου και παρακολουθούσε ανελειπώς όλους τους αγώνες της αγαπημένης του ομάδας, ενώ ήταν ιδιαίτερα αγαπητός απο όλα τα μέλη του συνδέσμου και τους φιλάθλους.
Ερνέστος Λουδοβίκος της Έσσης-Ντάρμστατ

Βιογραφία

Ήταν ο δευτερότοκος γιος του Λουδοβίκου ΣΤ΄ λάντγκραβου της Έσσης-Ντάρμστατ και της Ελισάβετ-Δωροθέας των Βέττιν, κόρης του Ερνέστου Α΄ δούκα της Σαξονίας-Γκότα.
Τον Απρίλιο του 1678 απεβίωσε ο πατέρας του και τον διαδέχθηκε ο μεγαλύτερος αδελφός του Λουδοβίκος Ζ΄, που και αυτός απεβίωσε τον Αύγουστο του ίδιου έτους, σε ηλικία 20 ετών. Τον διαδέχθηκε ο Ερνέστος-Λουδοβίκος. Προσπάθησε να μιμηθεί την Αυλή του Λουδοβίκου ΙΔ΄ της Γαλλίας, αλλά γρήγορα χρέωσε τη χώρα του. Ήταν προστάτης του Κρίστοφερ Γκράουπνερ συνθέτη μουσκής Μπαρόκ και του Λουί Ρεμύ ντε Λα Φοσς, αρχιτέκτονα των εκτεταμένων προγραμμάτων οικοδόμησής του.
Απεβίωσε το 1739 και το χρέος του Ντάρμστατ είχε φθάσει τα 4.000.000 γκούλντεν, που ήταν 10 φορές η ετήσια πρόσοδος του λανγκραβάτου. Τον διαδέχθηκε ο πρωτότοκος γιος του Λουδοβίκος Η΄.
Συνθήκη του Ταρτού (Ρωσία - Φινλανδία)

Η Συνθήκη του Ταρτού (ρώσικα: Тартуский мирный договор, φινλανδικά: Tarton rauha) μεταξύ της Φινλανδίας και της Σοβιετικής Ρωσίας υπογράφτηκε στις 14 Οκτωβρίου 1920 στο Ταρτού μετά από διαπραγματεύσεις τεσσάρων μηνών. Η συνθήκη όρισε τα σύνορα μεταξύ της Φινλανδίας και της Σοβιετικής Ρωσίας μετά τον Φινλανδικό εμφύλιο και τις Φινλανδικές εθελοντικές εκστρατείες στη Ρωσική Ανατολική Καρελία.
Με την συνθήκη οριστικοποιήθηκαν τα σύνορα στα παλαιά σύνορα μεταξύ του αυτόνομου Μεγάλου Δουκάτου της Φινλανδίας και της Ρωσικής Αυτοκρατορίας. Η Φινλανδία επιπλέον προσάρτησε το Πέτσαμο μαζί με το λιμάνι του στον Αρκτικό Ωκεανό. Από το 1864 ο Τσάρος Αλέξανδρος Β΄ είχε υποσχεθεί να παραχωρήσει το Πέτσαμο στην Φινλανδία με αντάλλαγμα ένα μέρος του Καρελιανού Ισθμού. Η Φινλανδία ακόμα συμφώνησε να αφήσει τις κατεχόμενες περιοχές της Ρέπολα (προσαρτήθηκε στην Φινλανδία κατά την διάρκεια της εκστρατείας της Βιένα) και του Ποραγιέρβι (προσαρτήθηκε στην Φινλανδία κατά την εκστρατεία του Άουνους) στην Ρωσική Ανατολική Καρελία.
Η συνθήκη περιείχε, πέρα από τα εδαφικά και συνοριακά ζητήματα, και άλλα άρθρα. Η Σοβιετική Ένωση όφειλε να εγγυηθεί την ελεύθερη ναυσιπλοΐα εμπορικών πλοίων από τα Φινλανδικά λιμάνια της λίμνης Λάντογκα στον Φινλανδικό Κόλπο μέσω του ποταμού Νέβα. Η Φινλανδία θα εγγυόταν την από ξηράς διακίνηση από την Σοβιετική Ένωση στην Νορβηγία μέσω της περιοχής του Πέτσαμο. Ακόμα η Φινλανδία συμφώνησε να αφοπλίσει το παραλιακό φρούριο στο Ίνο, απέναντι από την Σοβιετική πόλη της Κρονστάνδης που βρίσκονταν στην νήσο Κοτλίν. Ακόμα αποστρατικοποιήθηκαν τα εξωτερικά Φινλανδικά νησιά του Κόλπου της Φινλανδίας.
Η Συνθήκη καταλύθηκε από την Σοβιετική Ένωση το 1939 όταν εισέβαλε στην Φινλανδία.
ΟΥΕΦΑ Τσάμπιονς Λιγκ Γυναικών

Λογότυπο

Το λογότυπο της διοργάνωσης έχει εξελιχθεί με το πέρασμα του χρόνου.
Ζαν-Λυκ Μπιλοντώ

Πρώτα χρόνια

Ο Μπιλοντώ είναι γιος των Ράιμοντ και Μπάρμπαρα Μπιλοντώ και έχει μία αδερφή ονόματι Ντανιέλ. Πριν γίνει ηθοποιός ήταν χορευτής, ωστόσο άφησε το χορό λόγω των πολλών γυρισμάτων στις ταινίες που συμμετήχε.

Ηθοποιία

Ο Μπιλοντώ συμμετήχε, ως Τζέι, στην τηλεοπτική ταινία 16 Ευχές της Disney, όπου πρωταγωνίστρια ήταν η Ντέμπι Ράιαν και ως Ας στην τηλεοπτική ταινία Best Player του Nickelodeon, μαζί με τους Τζέρι Τρέινορ και Τζενέτ ΜακΚέρντι.
Κώστας Γεωργάκης

Βιογραφία

Γεννήθηκε στην Κέρκυρα και ήταν μέλος της νεολαίας της Ένωσης Κέντρου. Σπούδαζε γεωλογία στην Ιταλία, όταν το 1970 ανώνυμα σε συνέντευξή του αποκάλυψε ότι η χούντα είχε διεισδύσει στις ελληνικές οργανώσεις της Ιταλίας. Φοβούμενος ότι η χούντα αργά ή γρήγορα θα ανακάλυπτε την ταυτότητά του, αποφάσισε να προβεί σε μια πράξη διαμαρτυρίας κατά της Χούντας η οποία δεν θα έδινε τη δυνατότητα στο καθεστώς να προβεί σε αντίποινα προς την οικογένειά του, που ήταν στην Ελλάδα.
Στις 19 Σεπτεμβρίου 1970, τα ξημερώματα, στην πλατεία Ματεότι της Γένοβας, μπροστά από το δικαστικό μέγαρο, περιέλουσε τον εαυτό του με βενζίνη και αυτοπυρπολήθηκε, φωνάζοντας Το έκανα για χάρη της Ελλάδας, ζήτω η δημοκρατία, όλοι οι Ιταλοί ας αναφωνήσουν : Ζήτω η ελεύθερη Ελλάδα. Στη συνέχεια μεταφέρθηκε στο νοσοκομείο όπου και πέθανε μετά από λίγες ώρες.
Η κηδεία του έγινε στη Γένοβα στις 23 Σεπτεμβρίου. Το περιστατικό αποσιωπήθηκε από τη δικτατορία, προκάλεσε όμως έντονη αίσθηση στη διεθνή κοινότητα. Η σορός του μεταφέρθηκε στην Κέρκυρα με καθυστέρηση τεσσάρων μηνών, λόγω εσκεμμένων κωλυσιεργιών της Χούντας, και ενταφιάστηκε στο Α΄ Νεκροταφείο.

Σήμερα στο σημείο που αυτοπυρπολήθηκε υπάρχει αναμνηστική πλάκα με την επιγραφή στα ιταλικά:
Al giovane Greco Constantino Georgakis che à sacrificato i suoi 22 anni per la Libertà e la Democrazia del suo paese. Tutti gli Uomini Liberi rabbrividiscono davanti al suo Eroico Gesto. La Grecia Libera lo ricorderà per sempre
που μεταφράζεται:
Στον νεαρό Έλληνα Κωνσταντίνο Γεωργάκη που θυσίασε τα 22 χρόνια του για την Ελευθερία και τη Δημοκρατία της πατρίδας του. Όλοι οι ελεύθεροι άνθρωποι σκιρτούν μπροστά στην ηρωική του χειρονομία. Η Ελεύθερη Ελλάδα θα τον θυμάται για πάντα
Στη γενέτειρά του Κέρκυρα υπάρχει πλατεία με το όνομά του και με τον ανδριάντα του. Στη Θεσσαλονίκη οδός φέρει το όνομά του, στην συνοικία της Ανάληψης. Ο Νικηφόρος Βρεττάκος αναφέρεται στη θυσία του σε ένα από τα ποιήματά του.
Με την αποκατάσταση της Δημοκρατίας το 1974 και την ανασύσταση της Ελληνικής Δημοκρατικής Νεολαίας (Ε.ΔΗ.Ν.), από τον Αλέκο Παναγούλη, διοργανώθηκε το 1975 εκδήλωση τιμής για τον Κώστα Γεωργάκη και ευγνωμοσύνης προς την οικογένειά του.
Το 1996 κυκλοφόρησε από τις εκδόσεις Κωνσταντίνος το βιβλίο του Κωνσταντίνου Παπούτση «Το μεγάλο ΝΑΙ – Υπόθεση Κώστα Γεωργάκη».
Τόνι Βιλένα

Αρχή καριέρας και Φέγενορντ

Ο Βιλένα ουσιαστικά είναι προϊόν των ακαδημιών της Φέγενορντ, όντας ενταγμένος εκεί το 2003, σε ηλικία 8 ετών. Η καταγωγή του πατέρα του έλκεται από την Ανγκόλα, ενώ της μητέρας του από την Ολλανδία. Στις ακαδημίας της ολλανδικής ομάδας έκατσε για εννέα χρόνια, έως το 2012, που προωθήθηκε στην πρώτη ομάδα του συλλόγου.
Το ντεμπούτο του με την ομάδα το έκανε στις 12 Ιανουαρίου του 2012, σε έναν αγώνα με τη ΦΦΦ-Φένλο, ενώ το παρθενικό του γκολ το έβαλε την ίδια χρονιά στις 25 Νοεμβρίου, κόντρα στην ΑΖ Άλκμααρ, σε ένα παιχνίδι που τελείωσε 2-0. Στις 3 Φεβρουαρίου του 2013, σε μία νίκη της ομάδας του κόντρα στη Βίλεμ ΙΙ, γίνεται ο νεότερος παίχτης της Φέγενορντ που σκοράρει δις σε ένα παιχνίδι της Ερεντιβίζιε, ήταν μόλις 18 ετών και 31 ημερών.  
Κατά τη θητεία του στην ομάδα υπήρξε παίχτης κλειδί, ειδικότερα υπό την εποχή που την προπονούσε ο Ρόναλντ Κούμαν. Το καλοκαίρι του 2016, έμεινε ελεύθερος από τον σύλλογο, ο οποίος δεν μπόρεσε να ικανοποιήσει το συμβόλαιο που ζητούσε ο  Βιλένα. Κάτι όμως που άλλαξε στην πορεία των διαπραγματεύσεων και ο Βιλένα, θα παραμείνει στον ολλανδικό σύλλογο έως και το 2018.

Νεανικά τμήματα και 2 Ευρωπαϊκά Πρωταθλήματα U17

Ο Βιλένα έχει εκπροσωπήσει τη χώρα του, σχεδόν, σε όλα τα τμήματα, φτάνοντας το 2016, και στην Ανδρών. Το 2011, πανηγύρισε με την εθνική Ολλανδίας U17 και το Ευρωπαϊκό πρωτάθλημα ποδοσφαίρου U17, ενώ σε αυτή τη διοργάνωση βρέθηκε και ανάμεσα στους πρώτους σκόρερ, με τρία γκολ. Την επόμενη χρονιά πανηγύρισε ξανά αυτόν τον τίτλο, σε έναν τελικό κόντρα στη Γερμανία. Στις 5 Φεβρουαρίου του 2013, πέτυχε και το πρώτο του γκολ με την Ολλανδία U21.

Εθνική Ολλανδίας Ανδρών

Στις 23 Μαρτίου του 2013, κλήθηκε και στην Εθνική Ολλανδίας Ανδρών. Παρόλα αυτά, το ντεμπούτο του καθυστέρησε τρία χρόνια, καθώς αυτό πραγματοποιήθηκε στις 4 Ιουνίου του 2016, μπαίνοντας ως αλλαγή σε έναν αγώνα κόντρα στην Αυστρία.
The Monks

Ιστορία

Το 1964, τέσσερις τζι-άι που υπηρετούσαν στο στρατόπεδο Κόουλμαν στο Γκελνχάουζεν της Φραγκφούρτης ίδρυσαν ένα συγκρότημα με το όνομα The 5 Torquays. Μετά την θητεία τους εγκαταστάθηκαν στη Φρανκφούρτη και περιόδευαν παίζοντας κομμάτια του Τσακ Μπέρι και άλλων χωρίς ιδιαίτερη επιτυχία. Η τύχη τους γύρισε όταν ανακαλύφθηκαν από δύο Γερμανούς φοιτητές. Ο Καρλ-Χάινς Ρέμυ, φοιτητής διαρρύθμισης στο Πανεπιστήμιο της Ουλμ, και ο Βάλτερ Νίμαν, φοιτητής στη σχολή Φόλκβανγκ στην Έσσεν, ανακάλυψαν το ταλέντο τους και τους έκαναν ριζική αναδιάρθρωση. Άλλαξαν το όνομα και την εμφάνισή τους. Τους έντυσαν στα μαύρα ασορτί, τους έβαλαν στο λαιμό ένα κορδόνι για γραβάτα, τους ξύρισαν το κρανίο κατά την συνήθεια των καλόγερων της καθολικής εκκλησίας. Άλλαξαν το στυλ της μουσικής τους. Αντί για τις επιτυχίες που έπαιζαν οι The 5 Torquays, οι Monks έπαιζαν κομμάτια δικής τους ιδιοσυγκρασίας. Η μουσική τους έγινε σκληρή, ρυθμική και μονότονη.
Ο ήχος τους συνδύαζε πανκ, ψυχεδέλεια και νταντά. Στο Αμβούργο ανέλαβαν παραστάσεις στο κλαμπ Top Ten.
Γκίζελα της Σουαβίας

Βιογραφία

Ήταν η πρώτη κόρη του Χέρμαν Β΄ δούκα της Σουαβίας και της Γκέρμπεργκας των Παλαιών Γουέλφων, κόρης του Κορράδου Α΄ βασιλιά της Βουργουνδίας.
Κύλιξ του Αρκεσίλα

Περιγραφή

Το εσωτερικό της κύλικος είναι διακοσμημένο με παράσταση κάποιων εργασιών. Παριστάνεται ο βασιλιάς της Κυρήνης Αρκεσίλαος Β' καθισμένος στη σκηνή του. Κρατάει ράβδο στο χέρι, ενώ φοράει αφρικάνικο καπέλο και επιτηρεί τους εργάτες του που ζυγίζουν, πακετάρουν και φορτώνουν εμπορεύματα. Το όνομα του Αρκεσίλαου, καθώς και το είδος της εργασίας που εκτελούν οι επτά εργάτες υποδηλώνονται με επιγραφές. Παρουσιάζονται επίσης διάφορα ζώα που ζουν στην Αφρική.

Ερμηνεία

Δεν υπάρχει αμφιβολία για τα πρόσωπα και το είδος της εργασίας που διενεργούν. Ως προς το εμπόρευμα μερικοί επιστήμονες θεωρούν ότι πρόκειται για βαμβάκι, λόγω του χαρακτηριστικού σχήματος των καλαθιών. Άλλοι πάλι υποθέτουν ότι πρόκειται για το φαρμακευτικό φυτό σίλφιον, το οποίο μονοπωλούσε η Κυρήνη, γι αυτό και ο ίδιος ο Αρκεσίλαος επιτηρεί τις εργασίες. Τα ζώα της Αφρικής υποδηλώνουν τον τόπο στον οποίο υποτίθεται ότι εξελίσσεται η σκηνή.

Ιστορική τοποθέτηση

Η εικόνα που παρουσιάζεται είναι μοναδική στην αρχαία τέχνη. Ο Αρκεσίλαος δεν συναντάται συχνά στην ζωγραφική. Επίσης, οι σκηνές εργασίας δεν είναι συνηθισμένο θέμα ζωγραφικής. Σημαντικό στοιχείο για την μελέτη της αρχαιότητας είναι η ζυγαριά που παριστάνεται τη στιγμή της χρήσης της. Επίσης τα αιγυπτιακά στοιχεία, το καπέλο και τα ζώα επιβεβαιώνουν τις στενές σχέσεις της Σπάρτης με τη Βόρειο Αφρική. Είναι έργο του 565-560 π.Χ. και αποδίδεται στον Αγγειογράφο του Αρκεσίλα, έναν από τους πέντε αξιολογότερους αγγειογράφους της Σπάρτης.
Γιάγκος Ποταμίτης

Βιογραφικά στοιχεία

Ο Γιάγκος Ποταμίτης γεννήθηκε στην Ποταμιού το 1903. Ομιλούσε, πέρα από την ελληνική, την αγγλική γλώσσα. Απέκτησε πτυχίο νομικής και εργαζόταν ως δικηγόρος.
Απεβίωσε το 1998.

Πολιτική διαδρομή

Εξελέγη βουλευτής στις πρώτες βουλευτικές εκλογές της Κύπρου (Βουλευτικές εκλογές 1960) στην Εκλογική Περιφέρεια Λεμεσού με το ΑΚΕΛ. Επανεξελέγη στις Βουλευτικές εκλογές 1970 και στις Βουλευτικές εκλογές 1976.
Βαλβέρδε (επαρχία)

Γεωγραφία

Η Βαλβέρδε βορειοδυτικά της Δομινικανής Δημοκρατίας και του Σιμπάο. Συνορεύει στα βόρεια με το Πουέρτο πλάτα, στα νοτιοδυτικά με το Σαντιάγο Ροδρίγκες, στα νοτιοανατολικά με το Σαντιάγο και στα δυτικά με το Μόντε Κρίστι.   
Το μεγαλύτερο μέρος της επαρχίας βρίσκεται σε μια πεδιάδα γύρω από τους ποταμούς Γιάκε δελ Νόρτε και Μάο. 
Η Βαλβέρδε είναι χωρισμένη από το Πουέρτο Πλάτα από την Κορδιλιέρα Σεπτεντριονάλ. Το ψηλότερο βουνό είναι το Λόμα Χικομέ, που λέγεται και Ελ Μουράσο και είναι 1.083 μέτρα ψηλό. Το Λόμα Χικομέ βρίσκεται στην Κορδιλιέρα Σεπτεντριονάλ
Νότια της πρωτεύουσας Σάντα Κρους δε Μάο βρίσκεται η Σιέρρα Σάμπα, μια σειρά χαμηλών λόφων που είναι μέρος της Κορδιλιέρα Σέντραλ. Τα ψηλότερα βουνά του νησιού είναι τα βουνά της Κορδιλιέρα Σέντραλ, αλλά η Βαλβέρδε δεν έχει παρά μόνο χαμηλά βουνά.
Υπάρχουν πολλά ποτάμια στην Βαλβέρδε. Ο σημαντικότερος ποταμός είναι ο Γιάκε δελ Νόρτε, ενώ όλοι οι υπόλοιποι είναι παραπόταμοί του. Οι ποταμοί Μάο και Άμινα πηγάζουν από την Κορδιλιέρα Σέντραλ. Οι ποταμοί που πηγάζουν από την Κορδιλιέρα Σεπτεντριονάλ είναι πολύ μικροί και δεν έχουν πολύ νερό.

Πανίδα

Στη Βαλβέρδε υπάρχουν πολλές αγελάδες κυρίως στη νότια πλευρά της επαρχίας.

Έκταση

Η Βαλβέρδε έχει έκταση 823.38 km² (318 τ.μ.) (1.7% της συνολικής έκτασης της Δομινικανής Δημοκρατίας).

Δημογραφία

Η Βαλβέρδε το 2002, την τελευταία απογραφή μετά την απογραφή του 2012, είχε 272.446 κατοίκους, από τους οποίους οι 158,293 ήταν αστικός πληθυσμός (οι κάτοικοι που ζουν στις πόλεις) και 114,153 αγροτικός πληθυσμός (οι κάτοικοι που ζουν στις συνοικίες). Σήμερα (απογραφή 2012) έχει πληθυσμό 207,447 κατοίκων, από τους οποίους 154,127 είναι αστικός πληθυσμός και 53,320 αγροτικός πληθυσμός.

Προέλευση του ονόματος

Η επαρχία ονομάστηκε Βαλβέρδε μετά τον Χοσέ Δεσιδέριο Βαλβέρδε (José Desiderio Valverde), στρατηγό της Δομινικανής Δημοκρατίας κατά τη διάρκεια ττου πολέμου με την Αϊτή. Αργότερα έγινε πριθυπουργός της χώρας για έναν χρόνο.

Ιστορία

Η Βαλβέρδε δημιουργήθηκε το 1959. Ήταν δήμος του Σαντιάγο μέχρι που έγινε επαρχία.

Οικονομία

Η κύρια οικονομική δραστηριότητα της Βαλβέρδε είναι τα αγροτικά, καθώς εκεί μεγαλώνουν μπανάνες, ρύζι, λαχανικά και άλλα είδη μπανάνας. 
Στην πόλη Εσπεράνθα υπήρχε ένα εργοστάσιο ζάχαρης που παρήγαγε ζαχαροκάλαμα. Το εργοστάσιο όμως έκλεισε και τώρα πια δεν παράγεται καθόλου ζάχαρη στην Εσπεράνθα. Υπάρχουν, όμως, άλλα εργοστάσια στην πόλη.
Γαλαξιακό κέντρο

Το Γαλαξιακό κέντρο είναι το κέντρο περιστροφής του Γαλαξία μας και θεωρείται ότι βρίσκεται σε απόσταση περίπου 27 χ.ε.φ. (27 χιλιάδων ετών φωτός, ~27±1 kly), προς την κατεύθυνση του Τοξότη και του Σκορπιού. Υπάρχουν στοιχεία ότι εκεί κοντά βρίσκεται μία τεράστια Μαύρη τρύπα. Οι συντεταγμένες του κέντρου ορίστηκαν για πρώτη φορά το 1918 αλλά έκτοτε υπολογίστηκαν ξανά με ποικίλους τρόπους (γεωμετρικούς, ακτινοβολίες κ.α.), χωρίς κανείς όμως να θεωρείται εντελώς ακριβής.

Η μαύρη τρύπα

Το σύμπλεγμα Τοξότης Α, δίπλα ακριβώς από το γαλαξιακό κέντρο, περιέχει μια πηγή μεγάλης έντασης που ονομάζεται Τοξότης Α* και που ταυτίζεται με μία μαύρη τρύπα. Μια έρευνα του 2008 προσπάθησε με τη συνεργασία τριών ομάδων σε ισάριθμα τηλεσκόπια της γης να μετρήσει τη διάμετρο του Τοξότη Α* και την εκτίμησε τελικά στα 44 εκατομμύρια χιλιόμετρα (όση περίπου η απόσταση του Ερμή από τον Ήλιο ή περίπου το 1/3 της απόστασης της Γης από τον Ήλιο). Από το Ίδρυμα Μαξ Πλανκ στη Γερμανία, χρησιμοποιώντας το τηλεσκόπιο της Χιλής, εκτίμησαν τη μάζα της μαύρης τρύπας και την βρήκαν 4,31 εκατομμύρια φορές μεγαλύτερη από του Ήλιου μας.
Άννα Φάλκι

Βιογραφία

Η Άννα Φάλκι γεννήθηκε στο Τάμπερε της Φιλανδίας από Ιταλό πατέρα και από Φιλανδέζα μητέρα. Έχει επίσης έναν αδερφό. Από την σχέση της με τον Ντάνι Μοντέσι (2008-2010) απέκτησε μια κόρη την Αλίσα.  Στην Ιταλία μετακόμισε το 1978 μαζί με την οικογένειά της και στην ηλικία των έξι ετών.

Καριέρα

Ξεκίνησε να εργάζεται ως μοντέλο και στον διαγωνισμό ομορφιάς Μις Ιταλία του 1989 ήρθε δεύτερη κερδίζοντας τον τίτλο Miss Cinema. Στην τηλεόραση εμφανίστηκε για πρώτη φόρα παίζοντας σε μια διαφήμιση για την Τραπέζα της Ρώμης το 1992.
2651 Κάρεν

Φυσικά χαρακτηριστικά

Τα κυρίως φυσικά χαρακτηριστικά της Κάρεν είναι άγνωστα. Η Κάρεν περιστρέφεται γύρω από τον εαυτό της μία φορά κάθε 4,5 ως 8 ώρες περίπου.
Σκοτ Κολούμπους

Βιογραφία

Ο Κολούμπους μεγάλωσε ακούγοντας συγκροτήματα όπως οι Led Zeppelin, The Who, Black Sabbath και Cream, έχοντας ξεκινήσει να παίζει τύμπανα από την ηλικία των έξι ετών. Κατά την δεκαετία του '70 έπαιξε στους Hell Hostage και στα 25 του χρόνια ανακαλύφθηκε από μία οπαδό των Manowar. Προτάθηκε για να αντικαταστήσει τον Ντόνι Χάμτσικ και έπαιξε για πρώτη φορά στον δίσκο "Into Glory Ride", συνεχίζοντας με τα "Hail to England", "Sign of the Hammer", "Fighting the World" και "Kings of Metal".
Το 1991, αποχώρησε από το συγκρότημα λόγω αρρώστιας του υιού του, δίνοντας την θέση του στον Κένι Ερλ Έντουαρντς. Μέχρι το 1994, έπαιξε με τους Gunshy και δούλεψε σε εργοστάσιο αγριοράπανων. Επέστρεψε στους Manowar το 1994 και ηχογράφησε μαζί τους το άλμπουμ "Louder Than Hell", μπαίνοντας στο Top-10 στην Γερμανία.
Το 1998, πήρε διαζύγιο από την σύζυγο του Βικτόρια, μετά από δεκαεπτά χρόνια γάμου και δύο παιδιά, τους Σκοτ και Άντονι. Πιο πριν, είχε παντρευτεί την Κίμι Μπρετ για λιγότερο από ένα χρόνο, με την οποία έκανε μία κόρη, την Τερέσα Μπάνγκντορφ.
Συνέχισε στους Manowar μέχρι το 2008, ηχογραφώντας τους δίσκους "Warriors of the World" και "Gods of War", όπως και τα ζωντανά ηχογραφημένα άλμπουμ "Hell on Wheels", "Hell on Stage" και "Gods of War Live'.
Μετά την αποχώρηση του από το συγκρότημα, εντάχθηκε στο προσωπικό σχήμα του Ross the Boss. Στις 5 Απριλίου 2011, πέθανε από άγνωστα αίτια, σε ηλικία 54 ετών.